**Is-ddeddfau a Chodau Ymddygiad ar gyfer Parth Cadwraeth Morol Skomer**



**IS-DDEDDFAU**  
Crynhoir is-ddeddfau'r Parth Cadwraeth Morol isod. Mae copi o is-ddeddfau'r Parth Cadwraeth Morol ar gael am ddim ar gais.   
  
Mae is-ddeddfau'r Parth Cadwraeth Morol yn –

- Gwahardd lladd, cymryd, dinistrio neu aflonyddu'n bwrpasol neu'n anystyriol unrhyw blanhigyn neu anifail; difrodi unrhyw wrthrych; ymyrryd â gwely'r môr neu ollwng ysbwriel. Gellir rhoi caniatâd ar gyfer rhai gweithgareddau, megis samplu gwyddonol.

- Cyfyngu cyflymder i bum not o fewn 100 metr o'r lan, ar wahân i ardaloedd Jack Sound, Little Sound a Martin's Haven.

Mae Adran Forol a Physgodfeydd Llywodraeth Cymru yn rheoli'r pysgodfeydd yn ardal y Parth Cadwraeth Morol ac mae'r adran wedi cyflwyno is-ddeddfau cyflenwol.   
  
Mae'r is-ddeddfau'n gwahardd –

- defnyddio llusgrwydi a threillrwydi trawst.

- cymryd neu lanio cregyn bylchog.   
  
Mae is-ddeddfau lleol yn gosod cyfyngiad cyflymder o wyth not yn Martin's Haven ac yn gwahardd cychod rhag cael eu hwylio'n beryglus.   
   
Mae is-ddeddfau Parc Cenedlaethol Arfordir Penfro'n gwahardd cerbydau rhag cael eu gyrru ar y traeth, llygru dŵr, gwaredu ysbwriel peryglus a defnyddio offerynnau swnllyd sy'n ddigon uchel i fedru codi gwrychyn defnyddwyr eraill y blaendraeth neu'r traeth.   
  
**COD YMDDYGIAD**  
**Sŵn**

Mae sŵn yn cynhyrfu morloi sydd allan o'r dŵr ac adar sy'n nythu mewn clogwyni. Osgowch gadw sŵn afraid yn agos at y clogwyni a'r traethau.

Plymwyr – Mae'r sŵn uchel a gynhyrchir yn sgil gollwng aer cywasgedig yn sydyn yn arbennig o gynhyrfus. Llenwch a chliriwch silindrau siacedi achub cyn gadael eich safle lansio. Os oes angen i chi ail-lenwi'r silindrau ar y môr, gwnewch yn bell o'r lan.

**Defnyddwyr cychod**  
Glynwch wrth arferion defnyddio cychod yn ddiogel a byddwch yn ystyriol o ddefnyddwyr eraill y dŵr. Byddwch yn wyliadwrus o blymwyr ar bob adeg; pan fydd cwch yn chwifio'r faner ryngwladol 'A', golyga fod plymwyr yn y dŵr.   
  
Cydymffurfiwch â'r trefniadau mynediad tymhorol ar gyfer y parthau o gwmpas safleoedd epilio morloi ac adar môr sy'n nythu mewn clogwyni.   
Osgowch "rafftiau" o adar môr ar y dŵr. Os byddwch yn glanio ar Skomer, sicrhewch eich bod yn gwneud yn y safle lanio ganiataëdig yn unig.   
  
Peidiwch â mynd at draethau lle mae morloi ar y glannau.   
  
Gofalwch eich bod yn osgoi achosi llygredd trwy ollwng tanwydd.   
  
Nid yw sgïo dŵr, sgïo jet a gweithgareddau tebyg yn dderbyniol yn y Parth Cadwraeth Morol.   
  
**Angorfeydd**. Er mwyn rhwystro niwed oherwydd angorfeydd newydd, dylai unrhyw berson sy'n dymuno sefydlu angorfa newydd ymgynghori â Swyddogion Cadwraeth Morol y Parth Cadwraeth Morol. Peidiwch â defnyddio angorfeydd preifat heb ganiatâd y perchennog.   
  
**Angori**. Er mwyn lleihau'r niwed i gynefinoedd tanddwr a bywyd morol mewn ardaloedd creigiog, peidiwch ag angori oni bai ei bod hi'n hollol angenrheidiol.   
 O fewn Martin's Haven a South Haven cewch angori'n rhydd. Yn North Haven, angorwch i'r gogledd o ardal gwely gwellt y gamlas a ddynodir gan fwiau. Gofalwch eich bod yn osgoi llusgo'ch angor.  
  
**Genweirwyr**  
  
Dychwelwch yr holl bysgod nad ydych yn bwriadu mynd â nhw gyda chi i'r dŵr yn fyw a chyda gofal.  
  
I ddiogelu poblogaethau pysgod tiriogaethol sy'n agos at y lan, dylech osgoi bachu rhywogaethau tiriogaethol, yn arbennig gwrachod y môr.   
  
Gallai technegau pysgota gwely'r môr niweidio cymunedau tanddwr ac fe'ch anogir yn gryf i beidio â defnyddio'r technegau hyn.   
   
 Mae pysgota gydag offer pysgota dŵr canol ar gyfer rhywogaethau pelagig sy'n mynd trwy'r Parth Cadwraeth Morol yn dderbyniol yn y Parth Cadwraeth Morol.   
  
Nid yw cystadlaethau pysgota'n cyd-fynd ag amcanion y Parth Cadwraeth Morol.  
  
Peidiwch â gollwng offer pysgota. Mae offer pysgota coll ac a ollyngwyd yn berygl i bob bywyd gwyllt.  
  
**Plymwyr  
  
Diogelwch**. Mae'r ardal yn gallu bod yn hynod o beryglus, yn arbennig gyda defnyddwyr eraill yn cystadlu am yr un man. Glynwch wrth y gweithdrefnau ac arferion diogelwch arferol ar gyfer plymwyr. Mae traffig cychod yn arbennig o drwm yn Martin's Haven.   
  
**Pysgod Cregyn**. Gofynnir i chi beidio â chasglu crancod, cimychiaid neu gimychiaid cochion. Gwaherddir casglu cregyn bylchog trwy is-ddeddf.   
  
Nid yw tryferu'n dderbyniol oherwydd ei fod yn groes i amcanion y Parth Cadwraeth Morol.   
  
Cofiwch fod nifer o anifeiliaid a phlanhigion bregus, hardd, hirhoedlog sy'n tyfu'n araf yn y Parth Cadwraeth Morol. Gofalwch nad ydych yn eu niweidio'n ddamweiniol trwy nofio'n ddiofal. Mae ardaloedd â marc lle ymgymerir â gwaith monitro anifeiliaid a phlanhigion; byddwch yn arbennig o ofalus yn yr ardaloedd hyn.

Gall llusgo angorau neu angorynnau er mwyn dod o hyd i ddrylliadau beri cryn niwed i fywyd ar wely'r môr ac ni ddylid gwneud hyn.

**Rhwystrau**.

Osgowch rwystro'r lôn fynediad a'r traeth yn Martin's Haven. Symudwch gerbydau i'r maes parcio ar unwaith ar ôl dadlwytho neu lwytho cyfarpar. Ni ddylid gadael ôl-gerbydau cychod ble gallent achosi poendod neu berygl. Wrth deithio trwy bentref Marloes, byddwch yn arbennig o ystyriol o lesiant y pentrefwyr trwy yrru'n ofalus.  
  
Cadwch yr ardal yn ddeniadol, glân, diogel a heddychlon.   
  
Cofiwch fod niferoedd mawr o bobl, a llawer ohonynt gyda phlant, yn dod i'r Parc Ceirw, Martin's Haven a Skomer i weld golygfeydd yn unig. Os, felly, bydd angen i chi newid eich dillad, neu wisgo gwisg wlyb/sych, gwnewch hynny mewn ffordd na fydd yn peri tramgwydd a pheidiwch â newid yn y toiledau cyhoeddus.

**PWYNTIAU ALLWEDDOL PELLACH**

**Mae camau a gymerir i rwystro rhag anaf personol neu golled bywyd, neu i achub cwch, yn eithriedig rhag yr is-ddeddfau a'r Cod Ymddygiad.  
  
Trwyddedau a chymeradwyaeth ar gyfer prosiectau ymchwil**  
Dylid cyflwyno ceisiadau ar gyfer prosiectau ymchwil a gwaith arolygu, gan gynnwys cloddiadau archeolegol ac eraill, i'r Swyddog Cadwraeth Morol er mwyn cael cymeradwyaeth. Gofynnir i chi gyflwyno copïau o ganlyniadau eich gwaith i'r Swyddog Cadwraeth Morol.   
  
Dylid gwneud ceisiadau am drwydded is-ddeddf, neu gymeradwyaeth ar gyfer ymchwil wyddonol, angorfeydd newydd neu fynediad at Ardaloedd dan Waharddiad Tymhorol, ymlaen llaw trwy'r Swyddog Cadwraeth Morol.  
  
**Y 'Lucy'**  
  
Eiddo preifat yw llongddrylliad y 'Lucy', ac ni ddylid cymryd unrhyw eitemau fel cofroddion ar unrhyw gyfrif heb ganiatâd y perchnogion.  
  
**Ffrwydrolion**  
  
Dylai perchnogion drylliadau, neu unrhyw un gyda'r hawl i ddefnyddio ffrwydrolion yn y Parth Cadwraeth Morol, ymgynghori â'r Swyddog Cadwraeth Morol cyn cynllunio unrhyw weithrediad sy'n cynnwys ffrwydrolion.

**Sut i wybod bod adar môr a morloi wedi'u haflonyddu**  
  
Mae rhywogaethau carfilod sy'n nythu mewn clogwyni yn dangos eu bod yn nerfus mewn dwy ffordd:

- Mae 'adar clwb' yn hedfan. Adar 'clwb' yw'r adar nad ydynt ar ddyletswydd, hynny yw adar epilio'r flwyddyn nesaf sy'n ymgynnull islaw'r nythfeydd epilio ar siliau isel neu greigiau rhynglanwol.

- 'Towcio dychryn'. Mae adar nythol ar siliau clogwyni yn towcio'u pennau i ddangos eu bod wedi dychryn. Mae'r symudiadau'n eithaf nodedig a gellir eu hadnabod o bell. Bydd achosion o aflonyddu pellach neu estynedig yn peri i'r adar nythol adael eu siliau trwy fraw gan fwrw wyau a chywion o bosibl oddi ar y siliau a'u gadael yn sicr yn agored i ysglyfaethu.  
  
Mae morloi sy'n gorwedd ar greigiau neu draethau'n dangos braw trwy edrych fel petaent yn 'eistedd i fyny' ac yn gwylio 'ymwthwyr', ac yna'n rhuthro i'r dŵr. Bydd morloi benyw sydd wedi'u haflonyddu'n gadael eu lloi bach yn unig ar draeth er mwyn cyrraedd diogelwch yn y dŵr.  
  
Ni ddylid dynesu at forloi sydd ar y lan ac sy'n ymwybodol ohonoch, yn arbennig os ydynt mewn grŵp neu gyda lloi bach. Os bydd morloi yn dechrau symud yn gyflym i lawr traeth tuag at y môr, tynnwch yn eich ôl yn araf a thawel; peidiwch â sefyll nag edrych yn uniongyrchol arnynt.   
  
**MYNEDIAD**  
  
Mae mynediad at y rhan fwyaf o'r Parth Cadwraeth Morol yn anghyfyngedig ar gyfer y rhan fwyaf o'r amser. Fodd bynnag, mae nythfeydd adar y môr sy'n nythu mewn clogwyni a morloi sy'n cael lloi bach a morloi llwyd sy'n bwrw blew yn y Parth Cadwraeth Morol yn sensitif iawn i aflonyddu gan bobl.   
 Er mwyn lleihau achosion o aflonyddu, mae trefniadau mynediad tymhorol, gwirfoddol arbennig ar gyfer yr ardaloedd sy'n agos at safleoedd adar môr a morloi bregus (gweler y mapiau).  
  
**Cylchfaoedd gwarchod**

Er mwyn amddiffyn adar môr nythol a morloi epiliol yn ystod tymhorau penodol:



- peidiwch â mynd i'r cylchfaoedd gwaharddedig (coch)

- osgowch gylchfaoedd mynediad cyfyngedig (oren) oni bai bod rhaid i chi fynd iddynt.

Mae'r cylchfaoedd yn ymestyn o'r lan hyd at 100 medr o'r tir.  
  
Os byddwch yn mynd i gylchfaoedd mynediad cyfyngedig, dilynwch y cod a gyflwynwyd yn ein taflen “Heddwch i adar a morloi” *(Peace and quiet for birds and seals)*.

**CYSWLLT**

Gellir cysylltu â'r Swyddog Cadwraeth Morol yn y Parth Cadwraeth Morol, neu drwy'r post:   
Parth Cadwraeth Morol Skomer,   
Fisherman's Cottage,   
Martin's Haven,   
Marloes,   
Sir Benfro,   
SA62 3BJ   
Ffôn: 01646 636736

**Mapiau o Barth Cadwraeth Morol Skomer**

